Crosseyed Heart

**Crosseyed Heart** on The Rolling Stonesin kitaristin Keith Richardsin kolmas sooloalbumi. Se julkaistiin 18. syyskuuta 2015 Virgin EMI / Republic Recordsin kautta. Albumi ilmestyi 23 vuotta edellisen soololevyn ''Main Offenderin'' (1992) jälkeen ja merkitsi Richardsille vahvaa ja henkilökohtaista paluuta omille juurilleen bluesiin, countryyn, reggaeen ja rock’n’rolliin. Albumilta julkaistiin singlenä kappaleet ”Trouble” ja Gregory Isaacs -cover-kappale ”Love Overdue”. Albumilla Richardsia säestää jälleen The X-pensive Winos -yhtye, joka on tuttu Richardsin aikaisemmista soololevyistä. 

Albumilla vierailee myös laulaja Norah Jones, joka laulaa Richardsin kanssa dueton kappaleessa ”Illusion”. 

## Tausta
Vuoden 2011 alkupuolella Keith Richards ja rumpali, tuottaja Steve Jordan olivat kirjoittaneet kappaleita One East -studiolla Manhattanilla. Maaliskuussa samana vuonna Steve Jordan kutsui äänittäjä Dave O’Donnellin mukaan Germano Studiosiin, joka on myös Manhattanilla. Siellä suurin osa albumista lopulta äänitettiin. O’Donnellin mukaan Keith Richards sanoi, ettei hän aikonut tehdä lainkaan albumia, vaan hän halusi vain äänittää joitakin uusia kappaleita, joita hän oli kirjoittanut. Aluksi he työskentelivät kaksi päivää viikossa, ja saivat joka päivä yhden kappaleen äänitettyä. O’Donnellin mukaan kaikki sujui todella rennosti ja Richardsin soitto oli studiossa täysin luonnollista; siihen ei liity lainkaan “työtä.” Kun kappaleiden kaikki pohjaraidat oli äänitetty, Richards ja Jordan kutsuivat studioon ystäviään tekemään päälleäänityksiä.  

Albumilla esiintyvät Richardsin luottomuusikot, The X-pensive Winos -yhtye, lukuunottamatta sen vakituista basistia Charley Draytonia, joka oli Richardsin studiosessioiden aikaan kiertueella Bob Dylanin yhtyeen kanssa. Tästä syystä Keith Richards soitti suurimman osan albumin basso-osuuksista. Albumilla laulaa taustoja myös soul-laulaja Aaron Neville. Albumin yhteydessä julkaistiin levyn teosta kertova Morgan Nevillen ohjaama dokumenttielokuva *Under the Influence*. 

”Minulla oli valtavan hauskaa tehdessäni tätä uutta levyä ja työskennellessäni jälleen [rumpali] Steve Jordanin ja [kitaristi] Waddy Wachtelin kanssa,” Richards sanoi myöhemmin medialle. ”Ei ole mitään sen kaltaista kuin kävellä studioon ilman pienintäkään aavistusta siitä, mitä sinulla on mukana sieltä ulos tullessasi.” Albumi sai kriitikoilta hyvän vastaanoton ja se nousi Suomen virallisella listalla sijalle #25. Soundi-lehden toimittajan Pertti Ojalan mukaan albumin "sykähdyttävimmäksi elementiksi erottuvat Keith Richardsin elämän uurteuttamat laulutulkinnat." 

## Kappaleet

# ”Crosseyed Heart” (Keith Richards) - 1:52
# ”Heartstopper” (Keith Richards, Steve Jordan) - 3:04
# ”Amnesia” (Keith Richards, Steve Jordan) - 3:35
# ”Robbed Blind” (Keith Richards) - 4:00
# ”Trouble” (Keith Richards, Steve Jordan) - 4:17
# ”Love Overdue” (Gregory Isaacs) - 3:28
# ”Nothing On Me” (Keith Richards, Steve Jordan) - 3:47
# ”Suspicious” (Keith Richards) - 3:42
# ”Blues In the Morning” (Keith Richards, Steve Jordan) - 4:25
# ”Something For Nothing” (Keith Richards, Steve Jordan) - 3:28
# ”Illusion” (Keith Richards, Steve Jordan, Norah Jones) - 3:48
# ”Just a Gift” (Keith Richards, Steve Jordan) - 4:01
# ”Goodnight Irene” (Huddie Ledbetter, Alan Lomax) - 5:46
# ”Substantial Damage” (Keith Richards, Steve Jordan) - 4:21
# ”Lover’s Plea” (Keith Richards, Steve Jordan, David Porter) - 4:23

## Muusikot

### The X-Pensive Winos

* Keith Richards – Laulu, kitara, basso
* Steve Jordan – Rummut, lyömäsoittimet
* Waddy Wachtel – Kitara
* Ivan Neville – Koskettimet, piano
* Bobby Keys – Saksofoni

### Vierailevat muusikot

* Norah Jones – päälaulu (11)
* Aaron Neville – taustalaulu (7)
* Meegan Voss – taustalaulu (3, 8)
* Blondie Chaplin – taustalaulu (11–13, 15) 
* Sarah Dash – taustalaulu (14)
* Bernard Fowler – taustalaulu (5, 6, 11–13, 15)
* Clifton Anderson – pasuuna (6)
* Kevin Batchelor – trumpetti (6)
* Ben Cauley – trumpetti (15)
* Pierre DeBeauport – kitara (14)
* Larry Campbell – viulu (2), steel-kitara (2, 4), viulu (12)
* Charles Dougherty – tenorisaksofoni (6)
* Jack Hale – pasuuna (15)
* Harlem Gospel Choir – kuoro (10)
* Charles Hodges – Hammond-urku (7, 10, 14), piano (10)
* Jim Horn – baritonisaksofoni (15)
* Lannie McMillan – tenorisaksofoni (15)
* Paul Nowinski – basso (4), alttoviulu (12)
* Spooner Oldham – Hammond-urku (15)
* David Paich – Farfisa-urut (8)
* Pino Palladino – basso (11)
* Lester Snell – puhallinsovitus (15)

## Lähteet